b'\n_START_ARTICLE_\nVnetje srednjega u\xc5\xa1esa\n_START_SECTION_\nEpidemiologija\n_START_PARAGRAPH_\nVnetje srednjega u\xc5\xa1esa je ena najpogostej\xc5\xa1ih bolezni v otro\xc5\xa1ki dobi, pojavi pa se lahko tudi pri odraslih. Akutno vnetje srednjega u\xc5\xa1esa je pri dojen\xc4\x8dkih in majhnih otrocih najpogostej\xc5\xa1i vzrok za obisk pri zdravniku. 80\xc2\xa0% otrok v otro\xc5\xa1ki dobi preboli vsaj enkrat akutno vnetje srednjega u\xc5\xa1esa in 40\xc2\xa0% otrok preboli akutno vnetje srednjega u\xc5\xa1esa v prvih treh letih \xc5\xbeivljenja najmanj trikrat.\n_START_SECTION_\nVzrok\n_START_PARAGRAPH_\nVnetje srednjega u\xc5\xa1esa se pri otrocih pogosto prenese po u\xc5\xa1esni troblji z oku\xc5\xbeene \xc5\xberelnice. Pri otrocih je vnetje srednjega u\xc5\xa1esa pogosto prav zaradi bli\xc5\xbeine \xc5\xberelnice. Oku\xc5\xbebe povzro\xc4\x8dajo razni virusi ali bakterije, lahko pa nastopijo tudi me\xc5\xa1ane oku\xc5\xbebe. Pri dojen\xc4\x8dkih in manj\xc5\xa1ih otrocih je dale\xc4\x8d najpogostej\xc5\xa1e vnetje zaradi bakterije Streptococcus pneumoniae, sledita oku\xc5\xbeba z bakterijama Haemophilus influenzae in Pseudomonas aeruginosa, medtem ko pri starej\xc5\xa1ih adolescentih in odraslih prevladuje oku\xc5\xbeba z bakterijskim patogenom Haemophilus influenzae. Med virusnimi oku\xc5\xbebami so najpogostej\xc5\xa1i povzro\xc4\x8ditelji respiratorni sincicijski virus (RSV) in virusi, ki povzro\xc4\x8dajo obi\xc4\x8dajna prehladna obolenja. Predvsem bakterija H. influenzae lahko povzro\xc4\x8di ob\xc5\xa1irno_NEWLINE_oku\xc5\xbebo, ki lahko vodi v bakterijski meningitis ali bakterijsko plju\xc4\x8dnico.\n_START_SECTION_\nZnaki in simptomi\n_START_PARAGRAPH_\nNajbolj tipi\xc4\x8den simptom je bole\xc4\x8dina v u\xc5\xa1esu, pojavita se pa lahko tudi vro\xc4\x8dina in razdra\xc5\xbeenost (pri dojen\xc4\x8dkih in majhnih otrocih). Vnetje srednjega u\xc5\xa1esa se pogosto pojavi v sklopu oku\xc5\xbebe zgornjih dihalnih poti, zato ima pogosto bolnik pridru\xc5\xbeene tudi simptome, kot sta ka\xc5\xa1elj in izcedek iz nosu.\n_START_SECTION_\nZdravljenje\n_START_PARAGRAPH_\nOku\xc5\xbebe zdravimo z antibiotiki (pri bakterijski oku\xc5\xbebi), dekongestivi ter \xc5\xa1ibkimi analgetiki/antipiretiki. Antihistaminiki so ravno tako uporabni, saj zmanj\xc5\xa1ajo simptome vnetja, predvsem otekline in izcejanje.'